**PROGRAM KOLABORATIVNIH GRANTOVA ZA INOVACIJE**

**PITANJA I ODGOVORI**

1. **Ko se može prijaviti za Program kolaborativnih grantova za inovacije?**

Javni poziv za Program kolaborativnih grantova za inovacije otvoren je za konzorcijum koji čine najmanje dva člana i to sljedeća:

* **mikro, malo i srednje preduzeće**, osnovano kao pravno lice sa sjedištem u Crnoj Gori, u svojstvu Podnosioca prijave ispred konzorcijuma i
* **„organizacija za istraživanje i širenje znanja” ili „istraživačke organizacije” koje su upisane u registar centara izvrsnosti, licenciranih ustanova i organizacionih jedinica iz člana 28 stav 3 ovog zakona koje vodi Ministarstvo prosvjete, nauke i inovacija,** u svojstvu Glavnog kopodnosioca prijave ispred konzorcijuma.
1. **Može li „organizacija za istraživanje i širenje znanja” ili „istraživačka organizacija” biti Glavni podnosilac prijave?**

Ne može. Podnosilac prijave isključivo je mikro, malo ili srednje preduzeće.

1. **Može li partner iz inostranstva učestvovati u konzorcijumu? I da li NVO može biti partner na projektu?**

Međunarodne partnerske institucije mogu biti uključene u konzorcijum, ali ne mogu iskazivati svoje troškove i potraživati sredstva u okviru ovog Javnog poziva.  Dakle, one mogu biti formalni dio konzorcijuma, ali ne u ulozi Podnosioca prijave ili Kopodnosioca prijave. Isto važi i za NVO.

1. **Mogu li se dodatni partneri kasnije uključiti u konzorcijum, nakon što je projekat odobren za finansiranje?**

Nije moguće naknadno uključiti člana konzorcijuma. Svi članovi moraju biti u potpunosti prezentovani na početku procesa, u sklopu projektne dokumentacije koju je neophodno dostaviti prilikom prijave na Javni poziv.

1. **Da li prioritet imaju inovacije koje dolaze iz određenih privrednih djelatnosti ili projekti iz bilo koje privredne grane ravnopravno konkurišu?**

Ovaj Program je usklađen sa Strategijom pametne specijalizacije Crne Gore 2019-2024., koja se fokusira na četiri prioritetna domena:

* Održiva poljoprivreda i lanac vrijednosti hrane;
* Energetika i održiva životna sredina;
* Održivi i zdravstveni turizam i
* Informaciono-komunikacione tehnologije.

Najmanje 70% raspoloživih sredstava Fonda za ovaj Program biće opredijeljeno za prijave u navedenim prioritetnim oblastima Strategije pametne specijalizacije Crne Gore, u zavisnosti od dostupnosti kvalitetnih projekata.

1. **Da li se možemo prijaviti za finansijsku podršku za osnovna istraživanja?**

Ne, kroz Program kolaborativnih grantova za inovacije ne podržavaju se osnovna istraživanja. Predloženi projekat treba otpočne fazom industrijskog istraživanja koje podrazumijeva primijenjeno istraživanje (faze 2-3 TRL). Aktivnosti istraživanja i razvoja koje se finansiraju kroz ovaj Program moraju biti u jednoj ili više sljedećih kategorija istraživanja i razvoja: industrijsko istraživanje, eksperimentalni razvoj, studije izvodljivosti, s tim što je faza primijenjenog istraživanja obavezna na početku projekta. Projektni predlog može se sastojati od jedne ili kombinacije nekoliko prihvatljivih kategorija istraživanja i razvoja. Izrada studije izvodljivosti ne može biti jedina aktivnost u Projektu nego nastavak aktivnosti industrijskog istraživanja i/ili eksperimentalnog razvoja u okviru istog projektnog prijedloga.

1. **Da li je potrebno da projekat bude usmjeren na kreiranje proizvoda ili usluge koja će odmah biti spremna za izlazak na tržište?**

Predlog projekta mora biti fokusiran na istraživačko razvojne aktivnosti čiji je krajnji cilj kreiranje novih ili unaprijeđenih proizvoda, tehnologija, usluga ili procesa za koje postoji potreba na tržištu. Potrebno je obrazložiti zašto je sada pravo vrijeme za razvoj konkretne inovacije i na koji način razvoj iste može doprinijeti održivosti i uticaju željenih rezultata projekta. Projektna sredstva mogu biti korišćena za sufinansiranje faza tehnološkog razvoja između TRL 2 i TRL 8 (TRL skala ima nivoe 1 do 9, gdje 9 predstavlja najzreliju tehnologiju). Za detaljno pojašnjenje, molimo pogledajte *Priručnik za program Kolaborativnih grantova za inovacije, Poglavlje VIII, Prihvatljive oblasti istraživanja i razvoja.*

1. **Da li je neophodno da Podnosilac projektne prijave budu registrovana inovativna organizacija? Da li i ostali partneri treba da budu upisani u Registar inovacione djelatnosti?**

Podnosilac prijave je u obavezi da bude upisan u Registar inovacione djelatnosti najkasnije 6 mjeseci od dana potpisivanja ugovora o grantu od kada Podnosilac prijave nije u obavezi da bude registrovan u ovom registru u vrijeme podnošenja projekta. Registracija se vrši putem web portala: [www.inovacije.gov.me](http://www.inovacije.gov.me).

Ostali partneri ne treba da budu upisani u Registar inovacione djelatnosti.

1. **Mogu li Podlosilac prijave i Kopodnosilac podnijeti više od jedne prijave za Program kolaborativnih grantova za inovacije?**

Moguća je samo jedna prijava u okviru ovog Javnog poziva po Podnosiocu prijave. S druge strane, jedna organizacija za širenje znanja ili istraživačka organizacija može učestvovati na više od jednog projekta u svojstvu kopodnosioca ili partnera/člana konzorcijuma.

1. **Može li isto preduzeće biti korisnik finansijske podrške Fonda za inovacije za druge Programe podrške, kao i za Program kolaborativnih grantova za inovacije?**

Da, jedan podnosilac prijave može biti korisnik u okviru više Programa podrške Fonda ukoliko zadovoljava propisane kriterijume odobrenja. Podrška pružena MMSP kroz inovacione projekte biće realizovana kroz de minimis pravilo o dodjeli državne pomoći (državna pomoć male vrijednosti), što podrazumijeva da ukupan iznos de minimis pomoći koji se dodjeljuje jednom korisniku sredstavane smije kumulativno preći iznos od 300,000 EUR tokom tri uzastopne fiskalne godine.

1. **Naš partner se prijavio na konkurs koji je objavilo Ministarstvo prosvjete, nauke i inovacija. Da li se podnosilac prijave može prijaviti za sredstva i kod drugih davalaca državne pomoći za iste opravdane troškove? Da li ovo može da bude problematično?**

Jedan od uslova za učešće na Javnom pozivu jeste da podnosilac ne koristi finansijsku pomoć iz drugih javnih, nacionalnih i međunarodnih izvora finansiranja, ili donatorskih programa za iste aktivnosti obuhvaćene projektnom prijavom. Ukoliko je, pak, Podnosilac prijave ili Kopodnosilac konkurisao za sredstva od drugih davalaca državne pomoći za potrebe drugog projekta, potrebno je da dostavi izjavu u kojoj se navodi iznos i status ove podrške. Treba uvijek imati na umu gorenavedeno de minimis pravilo državne pomoći, po kojem ukupan iznos de minimis pomoći koji se dodjeljuje jednom korisniku sredstavane smije kumulativno preći iznos od 300,000 EUR tokom bilo koje tri uzastopne fiskalne godine.

1. **Pošto se sredstva za finansiranje putem ovog poziva smatraju grantom, tj. bespovratnim sredstvima, da li to znači da ni pod kojim uslovima nijesmo obavezni iznos granta ili dio granta da vratimo nazad Fondu?**

Sve dok se sredstva troše u skladu sa pravilima definisanim Ugovorom o finansiranju i Odobrenim budžetom projekta, ne postoji obaveza da se bilo koji iznos vrati/plati nazad Fondu za inovacije Crne Gore. Međutim, ukoliko dođe do nastanka nedozvoljenih troškova od strane konzorcijuma, Fond će umanjiti svoju narednu uplatu za proporcionalni udio Fonda u tim nedozvoljenim troškovima. U posebnim okolnostima (npr. u slučaju kršenja Ugovora o finansiranju, kršenja budžetskog plana definisanog u Odobrenom budžetu projekta, nenamjenskih trošenja sredstava i slično), od Korisnika granta može biti traženo da vrati dio ili cjelokupan iznos sredstava koji je uplaćen od strane Fonda.

1. **Kako je predviđena isplata odobrenog granta?**

Nakon što se projekat odobri za finansiranje i Podnosilac i kopodnosilac prijave potpišu Ugovor o finansiranju sa Fondom, Podnosilac i kopodnosilac prijave zvanično postaju Korisnici granta. Podnosilac i kopodnosilac prijave otvaraju posebne bankovne račune za potrebe sprovođenja svog projekta, koji će se koristiti samo za transakcije vezane za projektne aktivnosti koje su predstavljene u odgovarajućem Odobrenom budžetu projekta. Fond uplaćuje svoje sufinansiranje za projekat na navedeni bankovni račun, ali samo nakon što Korisnici granta prvi uplate sopstveno sufinansiranje u skladu sa dogovorenom dinamikom uplata. U standardnim okolnostima, Fond isplaćuje svoje sufinansiranje jednom polugodišnje, na početku tog perioda. Ako projekat zahtijeva specifičan vremenski okvir, na primjer 10 mjeseci, prvi period biće 6 mjeseci, a drugi 4.

1. **Da li sva plaćanja idu sa jednog računa, ili svaki partner na projektu ima svoj račun i upravlja svojim troškovima?**

Sva plaćanja se vrše sa posebnog, jedinstvenog žiro računa otvorenog za potrebe projekta i Podnosilac i kopodnosilac prijave upravljaju tim računima.

1. **Da li PDV može da se plati iz granta?**

Da, ukoliko je PDV dio troška koji je prihvatljiv i odobren (npr. kupovina opreme), u obzir se uzima faktura koja uključuje PDV.

1. **Da li je potrebno da konzorcijum obezbijedi cjelokupan iznos sufinansiranja u trenutku podnošenja prijave ili možda u trenutku potpisivanja ugovora?**

Ne, podnosilac i kopodnosilac prijave nijesu u obavezi da imaju pun iznos sufinansiranja raspoloživ u trenutku prijave ili u trenutku potpisivanja ugovora sa Fondom. Uplata finansijskih sredstava za potrebe projekta od strane Korisnika granta i od strane Fonda vrši se na polugodišnjem nivou, pri čemu su Korisnici granta u obavezi da obezbijede neophodan iznos sufinansiranja na početku svakog polugodišta i da ta sredstva deponuju na bankovne račune (otvorene posebno za potrebe projekta) prije uplate od strane Fonda.

1. **Šta se dešava ako konzorcijum ne uspije da ostvari planirane rezultate/ciljeve nakon implementacije projekta?**

Ne postoji bilo kakva sankcija niti finansijski penali ukoliko proces razvoja na samom kraju ne rezultira željenim ishodom, pod uslovom da je projekat implementiran u skladu sa proceduralnim zahtjevima Programa kolaborativnih grantova za inovacije. Fond sa svojim finansiranjem i konzorcijum sa svojim sufinansiranjem proporcionalno dijele i rizik plasmana sredstava.

1. **Ako imam MMSP i imam ideju izgradnje urbane bašte, što spada u održivu poljoprivedu, a što se ističe kao jedna od prioritetnih grana koje Fond za inovacije podržava, da li sam podoban kandidat za finansiranje putem ovog Javnog poziva?**

Ovo što ste naveli, pripadnost MMSP segmentu i priroda Vaše biznis ideje, jesu odgovarajući kriterijumi prihvatljivosti za Program kolaborativnih grantova za inovacije. Međutim, postoji niz drugih kriterijuma koje Program propisuje. Neophodno je da projekat proističe iz aktivnosti istraživanja i razvoja. Molimo, za detaljne informacije pogledajte *Priručnik za Program kolaborativnih grantova za inovacije, tačka VIII – Prihvatljive oblasti istraživanja i razvoja.*

1. **Ko ima pravo na intelektualnu svojinu nastalu kao rezultat implementacije projekta?**

Pitanje vlasništva nad intelektualnom svojinom koja je nastala tokom implementacije projekta mora biti dogovoreno između članova konzorcijuma. Fond neće imati nikakvog uticaja na to kako će pitanje krajnjeg vlasništva nad intelektualnom svojinom biti riješeno, niti će na bilo koji način biti uključen u ovaj aspekt projekta. Ipak, prije potpisivanja Ugovora o finansiranju sa Fondom, Korisnik granta u obavezi je da Fondu dostavi Ugovor o konzorcijumu, kojim se, između ostaloga, propisuju prava intelektualne svojine, naročito u pogledu pristupa postojećem znanju, korišćenju znanja, publikacijama i povjerljivosti informacija.

1. **Ako sam osnovao firmu u januaru 2024. godine, mogu li se prijaviti kao Podnosilac?**

Potrebno je da MMSP dostavi finansijske izvještaje za 2023. godinu, pa makar to bio jedan mjesec poslovanja. Preduzeće koje se prijavljuje mora biti osnovano u 2023. godini i ne može se nalaziti u poteškoćama, kao što je opisano u *Poglavlju II Programa – Prihvatljivi podnosioci*.

1. **Kod finansiranja troškova, da li Podnosilac može da bude nosilac jednog troška, a Kopodnosilac da bude nosilac ostalih troškova? Koji je minimalan broj troškova koji se finansira?**

Na projektu uopšteno ne može da se kandiduje samo jedna vrsta troška (npr. bilo bi neprihvatljivo da imate samo troškove za osoblje, potrebno je i da troškovi direktno vezani za inovacije budu iskazani, recimo nabavka opreme ili nabavka materijala), ali jedan partner može biti nosilac jedne vrste troška. Minimalan broj troškova zavisi od vrste projekta i kandidovanih aktivnosti.

1. **Pročitali smo detaljno proces evaluacije i ono što bismo Vas pitali je u vezi sa prezentacijom uživo Ekspertskoj Komisiji (*live pitch*). Naime, da li smo u obavezi da projekat prezentujemo na engleskom jeziku ili će za ovu potrebu biti obezbijeđen prevodilac od strane Fonda? Komotniji smo da svoj biznis usmeno predstavimo na crnogorskom jeziku.**

Skoro cjelokupna dokumentacija za prijavu (*Priručnik za Program kolaborativnih grantova za inovacije, Poglavlje XII – Način prijavljivanja i dokumentacija za prijavu)* dostavlja se na engleskom jeziku. Takođe je i *live pitch* predviđen na engleskom jeziku. Razlog tome leži u činjenici da će se evaluacija voditi od strane međunarodne evalucione komisije, tj. međunarodno priznatih eksperata iz oblasti iz kojih projekat dolazi, a koji će u konačnom, na usmenoj prezentaciji, voditi sa predstavnicima projekata razgovor na engleskom jeziku.

1. **Ukoliko projektna prijava podrazumijeva etičko pitanje, Podnosilac prijave je dužan da ista obrazloži. Na šta se konkretno misli? Može li da ostane pitanje neodgovoreno?**

Poželjno je da se odgovori na svako pitanje. Svaki projekat posjeduje i etička pitanja. U zavisnosti od tipa projekta, etička pitanja se mogu odnositi na zaštitu podataka, povjerljivost, saglasnost učešća, odnose između partnera, sukobe interesa, bezbjedonosne standarde i sl. Ukoliko projekat ne podrazumijeva nijedno etičko pitanje, samo je potrebno to i upisati.

1. **Da li su prihvatljivi projekti u okviru kojih se ispituje isključivo dokaz koncepta?**

Ne može se prijaviti samo aktivnost dokaza koncepta, iako se radi o jednoj od prihvatljivih aktivnosti projekta. Projekti moraju da sadrže više od ponuđenih prihvatljivih aktivnosti iz Poglavlja IX Priručnika Kolaborativnog Programa za inovacije, s tim što moraju otpočeti aktivnostima primijenjenih istraživanja

1. **Šta se dešava sa mojim projektom ukoliko se u toku implementacije projekta ustanovi da je dokaz koncepta negativan.**

Dio projekta kojem su odobrena bespovratna sredstva može uključivati i aktivnosti studije izvodljvosti kojima se ocjenjuje i analizira potencijal projekta, kao i aktivnosti provjere koncepta u cilju pružanja dokaza da su novi proces ili tehnologija ostvarljivi i da potencijalno mogu imati komercijalnu primjenu. U ovoj fazi, dokazuje se da li sprovedeno istraživanje može dovesti do dokazanog koncepta, formulisanja novih tehnologija koja će na kraju biti validirana na prototipovima. Imajući u vidu da se radi o jednoj od najranijih faza u razvoju inovacija, u kojoj se tek potvrđuje ispravnost koncepta tehnološkog rješenja, postoji mogućnost da dokaz koncepta za pojedine projekte bude negativan. U ovom slučaju, ukoliko nezavisni evaluator u fazi monitoringa projekta procijeni da je dokaz koncepta negativan, obustaviće se dalje finansiranje projekta, što će takođe biti definisano ugovorom o dodjeli granta.

1. **Ako moj projekat ima za cilj da putem istraživanja dođe do razvoja tehnologije koja će biti spremna za tržište, odnosno da se završi fazom 8 TRL, da li je u prednosti u odnosu na one projekte koji će se završiti sa ranijom fazom razvoja, ili su na nižem nivou TRL?**

Projektna sredstva mogu biti korišćena za sufinansiranje faza tehnološkog razvoja između TRL 2 i TRL 8, sa obavezom da projekti počnu sa fazom 2 ili 3 – industrijsko istraživanje koje podrazumijeva formulaciju tehnologije i primijenjena istraživanja. Ne postoji ograničenje u smislu postizanja većeg nivoa na TRL skali. Projektne prijave će biti vrednovane po kvalitetu istraživanja i razvoja, a ne po željenom pomaku na TRL skali.

1. **Da li je potrebno dostaviti dokaz o sufinansiranju od strane korisnika granta?**

Nije potrebno. Sredstva od granta se isplaćuju na polugodišnjoj osnovi. Preduslov svake isplate ugovorenih sredstava od strane Fonda je da Korisnici uplate svoj pripadajući dio finansijskih sredstava i da Fondu dostave izvode sa namjenskih bankovnih računa kao dokaz.

1. **Da li se indirektni troškovi pravdaju?**

Ova vrsta troškova se ne pravda, ali je potrebno voditi računa o maksimalnom iznosu, a to je do 7% iznosa ukupne vrijednosti prihvatljivih direktnih troškova projekta. Savjet je da se računi i fakture koji se odnose na indirektne troškove čuvaju.

1. **Da li se zapošljavanja mogu realizovati ugovorom o djelu ili isključico ugovorom o radu?**

Zapošljavanja projektnog osoblja se mogu realizovati ugovorm o radu ili ugovorom od djelu.

1. **Da li se mogu koristiti eksperti i kompanije koja su povezana lica iz inostranstva sa kompanijom koja podnosi prijavu u odnosu na domaće ili međunarodne stručne/savjetodavne/konsultantske usluge za istraživanje i razvoj, savjetovanje o razvoju poslovanja, istraživanje tržišta?**

Da. Ekspert može biti domaći ili strani, na Vama je odluka u skladu sa potrebama projekta. Kada su u pitanju strane institucije, iste mogu biti uključene u konzorcijum, ali ne mogu iskazivati svoje troškove i potraživati sredstva u okviru ovog Javnog poziva. Vodite računa da je ova kategorija troškova ograničena na maksimalno 20% ukupnog iznosa granta i odnosi se isključivo na podnosioca prijave.

1. **Koja je procedura pravdanja troškova?**

Sredstva granta će se uplaćivati direktno Nosiocima granta, koji moraju otvoriti posebne bankovne račune, otvorene isključivo za potrebe priliva sredstava po osnovu granta. Kada Nosioci uplate tranšu u skladu sa dinamikom plaćanja definisanom Ugovorom o finansiranju, Fond će uplatiti definisani iznos sufinansiranja i kreće utrošak sredstava. Naredne tranše sredstava Fond će uplatiti na račune Nosioca granta, na šestomjesečnom nivou i nakon prihvatanja polugodišnjeg naratvinog i finansijskog izvještaja uz prilaganje izjave o rashodima i kopija računa, faktura, priznanica, i dr. Dakle uz finansijski izvještaj prilažete kopiju svih računa, ugovora, izvještaja o radu na projektu, obrazloženje nabavki itd., uz izvode sa računa i detaljno obrazloženje troškova.

1. **Molim Vas za pojašnjenje popunjavanja Izjave o (ne)povrativosti PDV-a. Ne razumijem da li popunjavam sve tri forme ili kako?**

Popunjavate samo jednu formu Izjave, koja odgovara PDV statusu firme. Npr.: ako firma nije PDV obveznik, popunjavate samo c) formu. Ako firma jeste PDV obveznik, a nema pravo povrata PDV-a od države na pojedine troškove, popunjavate samo b) formu. I konačno, ako firma jeste PDV obveznik i ima pravo povrata PDV-a na pojedine troškove, ispunjavate a) formu, precizno navodeći u dijelu (iii) na koje troškove firma ima pravo povrata PDV-a od strane države.